
PREDSJEDNIKU HRVATSKOGA SABORA



PREDMET:	Zastupničko pitanje Damira Barbira, u vezi sa stambenim kreditima - odgovor Vlade

		Zastupnik u Hrvatskome saboru, Damir Barbir, postavio je, sukladno s člankom 140. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske, 123/20. i 86/23. - Odluka Ustavnog suda Republike Hrvatske), zastupničko pitanje u vezi sa stambenim kreditima.

Na navedeno zastupničko pitanje Vlada Republike Hrvatske daje sljedeći odgovor:

Nacionalni plan stambene politike Republike Hrvatske do 2030. godine (u daljnjem tekstu: NPSP), donesen u ožujku 2025. godine, predstavlja prvi strateški dokument kojim se sustavno uređuje stambena politika Republike Hrvatske. NPSP je usmjeren na tri ključna cilja: priuštivo i održivo stanovanje te prostor u funkciji stanovanja.

[bookmark: _GoBack]U tom je kontekstu Zakonom o priuštivom stanovanju („Narodne novine“, broj 45/26.) uveden model priuštivog stanovanja kojim se, među ostalim, potiče dugoročni najam, priuštiva kupnja stanova te izgradnja obiteljskih kuća. Najmanje 50 % novoizgrađenih stanova u okviru programa namijenjeno je najmu, dok se za kupnju preostalih stanova osiguravaju povoljniji uvjeti financiranja, uključujući sudjelovanje Agencije za pravni promet i posredovanje nekretninama (u daljnjem tekstu: APN) i komercijalnih banaka. Predviđeni su i popusti ovisno o stupnju razvijenosti jedinice lokalne samouprave te povrat dijela poreza na dodanu vrijednost. Dodatno, uvedene su potpore za stjecanje prve stambene nekretnine uključujući povrat poreza na promet nekretnina odnosno 50 % plaćenog poreza na dodanu vrijednost pri kupnji prve stambene nekretnine za osobe mlađe od 45 godina koje ispunjavaju propisane uvjete, mogućnost posredovanja APN-a pri najmu nekretnina te organiziranja građana u neprofitne stambene zadruge.

U području kratkoročnog najma od 1. siječnja 2025. na snazi su izmjene propisa kojima je uvedena obveza suglasnosti suvlasnika za obavljanje kratkoročnog najma u stambenim zgradama, uz istodobno povećanje poreznog opterećenja kratkoročnog najma i nekretnina koje se ne koriste za stanovanje. 

Nadalje, Zakonom o prostornom uređenju („Narodne novine“, broj 155/25.), Zakonom o gradnji („Narodne novine“, broj 155/25.) i Zakonom o energetskoj učinkovitosti u zgradarstvu („Narodne novine“, broj 155/25.) dodatno se pojednostavljuju postupci izdavanja građevinske dozvole za obiteljske kuće, smanjuju administrativne prepreke te stvaraju pretpostavke za kvalitetniju i energetski učinkovitiju stambenu izgradnju i obnovu postojećeg stambenog fonda.

Vezano uz pravila kreditiranja potrošača, koja su propisana Odlukom o kriterijima kreditiranja potrošača („Narodne novine“, broj 50/25.) Hrvatske narodne banke, Ministarstvo financija zatražilo je od Hrvatske narodne banke informacije o njihovim učincima na kreditnu aktivnost stanovništva. Prema dostavljenim informacijama, nakon uvođenja mjera došlo je do usporavanja kreditne aktivnosti, pri čemu se broj novoodobrenih stambenih kredita kretao na razini dugoročnog prosjeka, dok je rast prosječnog iznosa novih stambenih kredita usporen, uz zaustavljanje trenda produljivanja njihove ročnosti.

Slijedom navedenog, Vlada Republike Hrvatske provodi niz međusobno povezanih mjera usmjerenih na povećanje dostupnosti i priuštivosti stanovanja, kroz poticanje priuštive kupnje i dugoročnog najma, aktivaciju postojećeg stambenog fonda, novu stambenu izgradnju i smanjenje administrativnih prepreka. Istodobno, mjere Hrvatske narodne banke u području kreditiranja usmjerene su na očuvanje financijske stabilnosti i sprječavanje prekomjernog zaduživanja građana.

Eventualno potrebna dodatna obrazloženja u vezi s pitanjem zastupnika dat će potpredsjednik Vlade Republike Hrvatske i ministar financija dr. sc. Tomislav Ćorić.



PREDSJEDNIK

mr. sc. Andrej Plenković

